Folketing
1998-10-08

Til hr. Jacob Buksti: Jeg må altså konstatere, at Danmark fortsat er et puslingeland, der hygger sig i smug. For hr. Jacob Buksti forbigik helt og aldeles mit spørgsmål om en snarlig folkeafstemning om dansk medlemskab af ØMU'en. Men jeg synes nu, hr. Jacob Buksti skal have endnu en chance for at overbevise mig om, at Danmark altså ikke længere er et puslingeland, der hygger sig i smug. Så derfor vil jeg spørge hr. Jacob Buksti: Er det udtryk for regeringens politik, når hr. Buksti varsler en snarlig folkeafstemning om dansk medlemskab af Den Økonomiske og Monetære Union?